Հայկազեան համալսարանի «Շարունակական ուսումնառութեան կեդրոն»ի հովանիին տակ կազմակերպուած այս մասնագիտական մշակումի ծրագրի հիմնական նպատակն էր ամրապնդել հայկական վարժարաններու ուսուցիչներուն կարողականութիւնը՝ զանոնք նկատելով նոր սերունդին հետ ամենասերտ եւ անմիջական կապը: Լիբանանահայ 18 վարժարաններէ 120 ուսուցիչներ մաս կազմեցին մասնագիտական մշակումի այս ծրագրին, որ 9 ամիսներու ընթացքին 12 ծաւալուն նիւթերու եւ կրթութեան ոլորտի տարբեր մասնագէտներու դասախօսութիւններու եւ աշխատանոցներու ընդմէջէն մասնակիցներուն փոխանցեց մանկավարժութեան մէջ տեղ գտած նորամուծութիւններ՝ շեշտը դնելով դպրոցներէն ներս քննադատական մտածելակերպի ընդհանուր մշակոյթի մը ստեղծման եւ աշակերտներուն քով անոր զարգացման: